Nkandla-stories is “witmense se liegstories”Blade Nzimande Blade Nzimande, minister van hoër onderwys en opleiding, het berigte oor president Jacob Zuma en sy Nkandla-woning as “witmense se liegstories” beskryf, het die SAUK Woensdag berig. Nzimande het tydens ŉ toespraak by die Universiteit van Zululand in KwaZulu-Natal Zuma vereer en gesê dit is toepaslik om hom te vereer vir sy bydrae tot vrede in die provinsie en onderwys in die land. Die Openbare Beskermer, Thuli Madonsela, het haar finale verslag oor Zuma se Nkandla-woning, genaamd “Secure in Comfort”, op 19 Maart vrygestel. Sy het bevind dat Zuma en sy familie ruimskoots voordeel getrek het uit die opgraderings ter waarde van R246 miljoen, wat ŉ swembad, veekraal en amfiteater insluit. Sy het ook bevind dat Zuma die land se Etiekwet vir Uitvoerende Lede oortree het. Madonsela het voorgestel dat Zuma ŉ persentasie van die geld moet terugbetaal. Zuma het verlede week in reaksie op die verslag gesê hy sal die saak omvattend oorweeg sodra die Spesiale Ondersoekeenheid (SOE) sy ondersoek afgehandel het. Intussen het die SOE aangedui dat sy ondersoek eers aan die einde van Mei, ná die verkiesing, afgehandel sal wees.- SAPA